अमूमन कार्यकर्ताओं के बीच अपनापन दिखाने वाले पूर्व मुख्यमंत्री हरीश रावत के तेवर शायद अब बदलने लगे हैं। शुक्रवार शाम ग्राम प्रधान गलज्वाड़ी को हिरासत में लिए जाने के विरोध में हरीश रावत कैंट थाने तो पहुंचे, मगर वहां चंद मिनट ही रुके। मीडिया कर्मियों ने जैसे ही पूर्व मुख्यमंत्री की फोटो खींच ली, वह धरने से उठे और गाड़ी में बैठकर निकल गए। उनके जाने के बाद इसकी खूब चर्चा हुई। ग्राम प्रधान गलज्वाड़ी पर दर्ज फर्जीवाड़े के मुकदमे में कुछ सरकारी कर्मियों की गर्दन भी फंसती दिख रही है। इस मामले में सचिवालय स्तर से भी जांच हो चुकी है। यही वजह है कि पुलिस के तेजी पकड़ते ही कांग्रेसियों में हड़कंप मच गया।